I. La petició que formula el conseller, tal com es desprèn dels antecedents, fa referència a una ampliació del Dictamen 44/05, aprovat per la Permanent de la Comissió Jurídica Assessora el 17 de febrer de 2005.
Concretament, se sotmet a informe el Projecte de modificació de la disposició final segona del referit Projecte de decret, en un aspecte tan puntual com és la seva entrada en vigor, que es pretén ampliar d'un a tres mesos.
La previsió d'ampliació de dictamen està regulada en l'article 17.1 del Reglament de la Comissió Jurídica Assessora, aprovat per Decret 127/1991, de 17 de juliol.
Atès que aquest Dictamen s'emet com a ampliació d'aquell sobre el qual ja s'ha dictaminat, no cal entrar a examinar quina és la competència autonòmica ni l'habilitació legal per a l'aprovació de la modificació puntual proposada.
Es donen, per tant, per reproduïdes, les consideracions que s'efectuaren en els fonaments jurídics primer, segon i tercer del referit Dictamen, ja que també són vàlids per a la modificació que ara s'examina.
Pel que fa als aspectes d'ordre procedimental, segons l'article 17 del Reglament esmentat, els tràmits que cal seguir quan es demana una ampliació són els mateixos que fixen els articles 9 i següents per a la petició inicial, inclosos, doncs, els documents que han d'acompanyar la petició.
En l'expedient tramès, però, no s'incorpora cap altra documentació que l'escrit del conseller i un full adjunt on consta la nova redacció que es pretén donar a la disposició final segona del Projecte de disposició.
Això no obstant, aquesta deficiència és més aparent que real, ja que la modificació que es proposa té per objecte l'ampliació a tres mesos de la vacatio legis, que inicialment s'havia fixat en una modificació que no solament no és substancial, ni restrictiva, sinó que, contràriament, és accidental i en aquest cas no perjudica als destinataris de la norma.
En aquest sentit, si s'efectua una interpretació funcional i teleològica de les garanties procedimentals establertes per a l'elaboració de les disposicions generals, es pot considerar, fugint d'un pur formalisme, que aquestes garanties es justifiquen per la finalitat a què responen.
En aquest cas, el contingut i l'abast de la modificació fa que la consulta s'evacuï amb caràcter favorable.
D'altra banda, atès l'abast material de la modificació proposada, s'excusa de reiterar els requisits previstos en l'article 63.2 de la Llei 13/1989, de 14 de desembre, d'organització, procediment i règim jurídic de l'Administració de la Generalitat, com també els tràmits de l'article 64 de la mateixa llei, els quals ja s'acompliren en la tramitació del Projecte de decret inicial.
Pel que fa als aspectes de fons de la proposta formulada, tal com s'ha vist la modificació consisteix a ampliar el termini de la vacatio legis de la norma projectada d'un a tres mesos.
La justificació d'aquesta mesura respon, segons es desprèn de l'escrit del conseller, a l'existència de problemes tècnics que han posat de manifest els Serveis Informàtics del Departament d'Economia i Finances.
En aquest sentit, el fet que l'objecte del Projecte de decret que ara es pretén modificar sigui la creació d'un registre electrònic en substitució del registre no electrònic existent, que incorpori les noves tecnologies en l'àmbit de la contractació administrativa, permet convenir que la invocació dels problemes tècnics, efectuada precisament pels serveis informàtics, justifica suficientment una modificació com la proposada.
Així mateix, aquesta proposta resulta coincident, a sensu contrario, amb la doctrina d'aquest òrgan (dictàmens 74/00, 306/02 i 324/02, entre d'altres), que fa una interpretació restrictiva de l'escurçament o no-observació de la vacatio legis que la limita només per a aquells supòsits en què existeixin raons d'urgència que ho recomanin.
Certament, l'ampliació fins a tres mesos de vacatio legis de la norma reglamentària que ara es proposa suposa un benefici per als seus destinataris, atès que els facilita l'adaptació al nou sistema electrònic de registre.
Per tant, si bé és cert que l'ampliació proposada pot representar una certa imprevisió en l'elaboració de la norma (article 63 de la Llei 13/1989), atès el caràcter benèfic de la proposta i que es constata, a més, que no perjudica els interessos dels seus destinataris, aquesta Comissió no té cap objecció a formular-hi.
S'informa favorablement sobre la modificació de la disposició final segona del Projecte de decret de creació del Registre electrònic d'empreses licitadores de la Generalitat de Catalunya dictaminat per aquesta Comissió Jurídica Assessora amb el número 44/05.